પતંજલિ યોગ સમિતિ અને ભારત સ્વાભિમાનનાં ઉપક્રમે અમદાવાદમાં આંતરરાષ્ટ્રીય યોગ દિવસનાં ઉપલક્ષ્યમાં તા.૧૬મી જૂનથી શહેરનાં સરદાર પટેલ સ્ટેડિયમ ખાતે છ દિવસીય નિ:શુલ્ક યોગ શિબિરનું આયોજન સવારે ૫.૩૦થી ૭.૩૦ દરમિયાન કરવામાં આવ્યું છે. ઉલ્લેખનીય છે કે, આ સંદર્ભમાં રવિવારે અમદાવાદમાં કાર્યકર્તાઓની બેઠક મળી હતી. જેમાં આ નિ:શુલ્ક યોગ શિબિરને ‘યોગોત્સવ’ તરીકે ઉજવાશે, એવું જણાવવામાં આવ્યું છે. ‘યોગોત્સવ’ના પ્રારંભે યોગગુરુ સ્વામી રામદેવજી અમદાવાદ આવશે અને તા.૨૧મીએ આ ‘યોગોત્સવ’નું સમાપન મુખ્યમંત્રી વિજયભાઈ રૂપાણીની ઉપસ્થિતિમાં થશે.